Justum arbitramur memoriæ tradere, quod Hugo Clericus de Launna delegaverit S. Petro unum mansum die festivitatis ejusdem generalem Missam celebrantibus senioribus. Publice itaque accedens ad altare, tradidit donationem circumspiciente populo, affirmans patrem suum Gibuinum, ipsum mansum sibi dedisse die, quo benedicta est ei capitis corona. Est autem ipse mansus in Luco villa: terra autem ad illum pertinens conjacet in valle, quæ pro fluviolo Vernela, qui per eam fluit, Vernevallis dicitur. Signum Olgerii Abbatis. Sign. Maroni. S. Hugonis. Sign. Johannis. Sign. Widonis Decani. Sign. Rotberti Presbyteri. Sign. Giraldi Clerici. § Eodem tempore Henricus III Imperator, Burgundiæ Regnum gubernabat, etc., ut in Chronico S. Benigni. § Veniens ergo idem Papa ad civitatem Lingonas ordinavit ibi Domnum Arduinum Episcopum pro illo, qui fuerat ejectus. Dumque ibi demoraretur, proferrenturque in medium diversæ diversarum Ecclesiarum disceptationes, ac inter se calumpniæ, ut pote ante patrem universalem et Apostolicum recte, et Canonice terminandæ; contigit etiam de nobis, et de Canonicis Lingonensibus rationem haberi. Ipsi namque volebant de vinea nostra, quæ est sub Gibriaco decimam habere. Unde cum rationem intellexisset Domnus Papa Leo, erupit in voce, et quid in Archivis sanctæ Romanæ Ecclesiæ inde viderat, ostendit dicens: Sanctorum Patrum, qui ante me sanctæ Romanæ sedi præfuerunt, auctoritate sancitum est, ut nulla Ecclesia quæ in honore B. Petri Apostolorum Principis sit fundata, alteri Ecclesiæ censum vel decimas persolvat. Cujus rationis et auctoritatis pondere repressi ipsi Canonici conticuerunt. § Isdem vero venerabilis Arduinus Episcopus inter cætera beneficia, quæ huic loco contulit, petente Abbate Olgerio, a summo Pontifice Romanæ Ecclesiæ peciit fieri decretum, in quo continetur, ut nullus præsumat huic Monasterio vim inferre, vel eum in subjectionem cujuscumque Monasterii redigere; et ut nullus audeat infra unam leuvuam a Monasterio vim aliquam inferre: cujus exemplar decreti placuit huic libro inserere, ut audientes discant quantum inmineat illis periculum, qui non timent obligari anathematis vinculo per Petri Apostoli Vicarium. Anno Incarnationis Dom. MLII. Præsidebat sanctæ Romanæ Ecclesiæ Domnus Leo Papa. Cujus hæc sunt verba.